છેલ્લા કેટલાક સમયમાં ડીઝલનો ભાવ પણ સતત નવી ઊંચી સપાટીને સ્પર્શી રહ્યા છે. રવિવારે દિલ્હીમાં ડીઝલનો ભાવ પ્રતિ લિટર ₹67.57, કોલકાતામાં ₹70.12, મુંબઈમાં ₹71.94 અને ચેન્નાઈમાં ₹71.32 હતો. 1 જુલાઈ 2017થી દિલ્હીમાં પેટ્રોલ અને ડીઝલના ભાવમાં અનુક્રમે ₹13.15 અને ₹14.24નો વધારો નોંધાયો છે. સૂચિત ગાળામાં વૈશ્વિક બજારમાં ક્રૂડનો ભાવ લગભગ 67 ટકા વધીને 80 ડોલરે પહોંચ્યો છે. માંગમાં વધારો, સાઉદી અરેબિયા અને રશિયાની આગેવાનીમાં ઓઇલ કાર્ટેલ દ્વારા ઉત્પાદન કાપ, વેનેઝુએલાના ઉત્પાદનમાં ઘટાડો અને અમેરિકાનો ઇરાન પર પ્રતિબંધ લગાવવાનો નિર્ણય જેવા કારણોસર ઉત્પાદન ઘટ્યું છે અને ક્રૂડના ભાવમાં ઉછાળો નોંધાયો છે.